Pauline Fjelde

**Pauline** **Gerhardine Fjelde** (1861–1923) var en norsk-amerikansk maler og tekstilkunstner. Hun var en broderikunstner og en dyktig vever som mestret gobelin-teknikk. Hun broderte Minnesotas første delstatsflagg, som hun fikk pris for under Verdensutstillingen i Chicago i 1893.

## Bakgrunn
Fjelde-slekten kom fra fra gården Fjelde i Hareid på Sunnmøre. Pauline Fjelde ble født og konfirmert i Ålesund, og fikk sin utdannelse inne kunstbroderi under et 4-årig opphold i København. I Ålesund tok hun i mot elever og underviste i ulike typer håndarbeid, slik som knyting, kunstbroderi, filering, gepüre, nuppereller, knipling, klostersøm og irsk blondearbeid. Hun var allerede en anerkjent kunstner da hun i 1887 emmigrerte til USA sammen med sin bror Jacob Fjelde. 

Fjelde var en av mange kunstnere og håndverkere i familien. Hun var datter av snekkermester og treskjærer Paul Gerhard Michelet Fjelde. Hennes bror Jacob var en kjent norsk-amerikansk skulptør, og flere av hans skulpturer finnes i parker i Minneapolis. Hun var tante til den kjente amerikanske billedhuggeren Paul Fjelde og grandtante til hans sønn, Ibsen-forskeren Rolf G. Fjelde. Hennes bror Herman Fjelde bidro til at det ble reist minnesmerker over kjente nordmenn i USA.

## Virke
I 1890 etablerte hun, sammen med sin søster Thomane, en broderivirksomhet som de drev fram til 1918. Søstrene Fjeldes talent ga økonomisk gevinst, og i 1907 kjøpte de et arkitekttegnet hus i Park Avenue i Minneapolis, hvorfra de drev broderi- og klesbutikken «Fjelde Sisters Dressmaking and Fine Art Embroidery Shop». De produserte mange bannere og faner for norske organisasjoner, samt regimentale og statlige flagg. De videreførte sine kunnskaper til niesen Amy, som overtok driften og drev butikken fram til 1959.

I 1893 bestilte delstatsforsamlingen i Minnesota design av et offisielt delstatsflagg som skulle stilles ut under Verdensutstillingen i Chicago. Minnesotas flagg ble designet av Amelia Hyde Center, og brodert av søstrene Fjelde. De vant gullmedalje for broderi under verdensutstillingen, og flagget var i bruk som delstatflagg fram til 1957. Fjelde stilte også ut fanen hun hadde laget til Nordvestens Skandinaviske Sangerforbund. Under Cotton States and International Exposition i 1895 vant Fjelde æresprisen. På oppfordring fra utstillingskomiteen bidro hun med et broderi til utstillingen, motivet var hentet fra Hamlet, og viste Ophelia i hennes siste øyeblikk.

I 1911 reise Fjelde til Europa for å lære gobelinveving, hun studerte først i København, og deretter ved Gobelin-fabrikken i Paris. Hun reiste også til Norge der hun studerte norsk billedvev. Det er ikke klart hvor eller med hvem hun studerte i Norge, men i en artikkel i *Kvindens Magasin* i 1915 refererte hun til Frida Hansen, Augusta Christensen og Karen Meidal. To år senere vendte hun tilbake til Minneapolis og fortsatte sitt kunstneriske arbeid. Bevisst brukte hun europeisk tradisjon innen design og kunsthåndverk for å glorifisere sitt nye land.

Hennes bror Jacob er særlig kjent for en bronsestatue av Hiawatha som bærer Minnehaha over en elv, etter Henry Wadsworth Longfellows dikt *The Song of Hiawatha*. Statuen ble utstilt under Verdensutstillingen i Chicago, og ble senere plassert ved Minnehaha Falls. Da Fjelde kom hjem fra Europa i 1913 hadde hun med seg ideene, kunnskapene og materialene til en gobelinvev med et lignende Hiawata-motiv. Gobelinen *The Coming of Hiawatha* ble hennes livsverk, og et av hennes mest berømte arbeider. Gobelinen er over 12 fot bred og nederst i bildet er et vers av Longfellows dikt vevd inn. Fjelde brukte de siste ti årene av sitt liv på arbeidet, men da helsen begynte å svikte og hun innså at hun ikke ville være i stand til å fullføre, lærte hun sin søster hvordan hun skulle fullføre den siste kanten på arbeidet.«I Pauline Fjeldes vakre fullendte kunstvæv "Hiawatha og Minnehaha" vil man se noget saa straalende friskt og skjønt – og hyper-moderne ; – man maa lægge merke til linjernes vidunderlige bløthet og allikevel deres styrke og distinkte finhet ; – lægge merke til farvepragten sammen med den elegante sikre farvefinhet – men især maa man lægge merke til de kunstnerisk gjennomførte skjønhetsdetaljer i hver eneste tomme av denne store og dominerende kunstgobelin. Man kan studere den timevis og stadig finde nye, interessante uttrykk for den gjennemførte kjærlighet til skjønhet, det har skapt dette fremdragende og enestaaende kunstverk.» (Helen Egilsrud, 1926)I 1912 var Fjelde formann i tuberkulosekomitéen, en komité stiftet i Minneapolis, med det formål å arbeide for et tuberkulosehjem i Ålesund.

## Ettermæle
Hennes verk studeres fortsatt av mange tekstilkunstnere i dag. Teppene hennes har blitt vist ved ulike museer, inkludert Minneapolis Institute of the Arts, Chicago Art Museum og i en permanent samling ved Vesterheim Norwegian-American Museum i Decorah. Noen av hennes oljemalerier finnes også ved Smithsonian Institution i Washington D.C. En mappe som omhandler hennes karriere er å finne hos Hennepin History Museum, og familiebilder finnes i databasen til Minnesota Historical Society. 

Daughters of Norway i Minneapolis etablerte i 2010 en losje oppkalt etter Pauline Fjelde, losjens kor heter Pauline Fjelde damekor.

«The Museum In The Street» åpnet i Minneapolis i 2012. En av de 60 plakettene som er hengt opp i byens gater forteller historien om Pauline og hennes søster Thomane.

## Utmerkelser

* 1893: Gullmedalje – World's Columbian Expositions i Chicago (med sin søster Thomane)
* 1895: Æresmedalje – Cotton States Exposition i Atlanta (med sin søster Thomane)

## Produksjon

* *Eider Duck*. Billedvev designet av Thorolf Holmboe.
* 1892: *The Elves* (*Nisser*). Billedvev designet av Thorolf Holmboe.
* 1902: Fane, til Luren Singing Society i Decorah. Brodert av søstrene Fjelde.
* ca. 1913: *The Animal Kingdom*. Billedvev designet av Thorolf Holmboe.
* 1913–1923: *The Coming of Hiawatha*. Gobelin i ull og lin designet av H.A. Brendekilde.

## Referanser